《感白发》
宋代·姚孝锡

弹铗凭谁听客歌，震雷那复化鱼梭。梳头白雪惊新有，障眼元花比旧多。

乡问阻兵犹断绝，羁怀凭酒暂消磨。不须更问今朝客，门外元无雀可罗。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。